7 ประจัญบาน 2 (2548)

✨🌟  **7 ประจัญบาน 2 (2548)**

* **ชื่ออังกฤษ :** ***7 Street Fighters***
* **ประเภท :** **Action / Adventure / Comedy**
* **ผู้กำกับ :** เฉลิม วงศ์พิมพ์
* **ตัวละคร :** ส.อาสนจินดา
* **บทภาพยนตร์ :** เฉลิม วงศ์พิมพ์, ก้องเกียรติ โขมศิริ
* **กำกับภาพ :** สวน บุญหล้า
* **ลำดับภาพ :** เฉลิม วงศ์พิมพ์, วิชิต วัฒนานนท์
* **กำกับศิลป์ :** สหรัฐ บุญสถิตย์
* **ออกแบบงานสร้าง :** เกียรติชัย คีรีศรี
* **ออกแบบกำกับคิวบู๊ :** สมใจ จันทร์มูนตรี
* **ควบคุมงานสร้าง :** ปรัชญา ปิ่นแก้ว, สุกัญญา วงศ์สถาปัตย์
* **อำนวยการสร้าง :** สมศักดิ์ เตชะรัตนประเสริฐ
* **บริษัทผู้สร้าง / จัดจำหน่าย :** สหมงคลฟิล์ม อินเตอร์เนชั่นแนล, บาแรมยู
* **วันที่เข้าฉาย :** 28 เมษายน 2548
* **ระบบถ่ายทำ :**

## **เรื่องย่อ**

*7 เลือดบ้ากลับมารับใช้ชาติ*

ในช่วงระหว่างสงครามโลกครั้งที่ 2 เมื่อกองทัพญี่ปุ่นแพร่ขยายอำนาจและอิทธิพล ไปทั่วเอเชียอาคเนย์ ทำให้ทางการไทยมอบหมายงานชิ้นสำคัญผ่านมายัง ผู้กององอาจ (ปั๋ง-ประกาศิต โบสุวรรณ) ให้เหล่า 7 ประจัญบานปฏิบัติภารกิจลับ สำคัญระดับสุดยอดของประเทศ ตรวจสอบพฤติกรรมอันน่าสงสัยของ สุริยะ เอบาต้า (ฮิโระ ซะโนะ) ที่คาดว่าอาจจะเป็นสายลับของทางการญี่ปุ่น ที่มาในคราบของนักธุรกิจที่เดินทางเข้ามาในเมืองไทย

แต่กลับกลายเป็นว่า ภารกิจดังกล่าวหาได้สำเร็จลุล่วงง่ายดายอย่างที่คิดไม่ เมื่อผู้นำของ 7 ประจัญบานอย่าง จ่าดับ จำเปาะ (อ๊อฟ-พงษ์พัฒน์ วชิรบรรจง) กลับพลาดพลั้งทำให้ ผู้พันทีเคดะ เอบาต้า (โยโกสุกะ ชิโอยะ) พ่อของสุริยะเสียชีวิตโดยอุบัติเหตุ ทำให้เหล่า 7 ประจัญบานกลายเป็นบุคคลต้องห้าม ที่ นายพลนากามูระ (Masayuk Todoroki) ผู้นำทัพของญี่ปุ่นโกรธแค้น และยื่นคำขาดให้ทางการไทย ส่งตัวจ่าดับและพรรคพวกทั้ง 7 มาสำเร็จโทษประหารชีวิต เป็นเหตุให้ประจัญบานทั้ง 7 ต้องรับมือกับทั้งทางการไทย และเหล่าทหารญี่ปุ่น รวมทั้งกลุ่มมือสังหารที่ถูกส่งตรงมาจากดินแดนอาทิตย์อุทัย ซึ่งเป็นที่รู้จักกันในนามของ 7 เซียนซามูไร จนต้องระหกระเหินไปร่วมกับกลุ่มพี่น้องไทยจีน ที่ร่วมกันต่อต้านญี่ปุ่น ซึ่งมีหน้าฉากคือคณะนักแสดงงิ้วที่มีชื่อเสียงของเตี่ยตังกวย เกิดเป็นจุดเริ่มต้นของการผจญภัยครั้งใหม่ของ 7 ประจัญบาน ที่ครั้งนี้ต้องทาหน้าขาวแต่งชุดงิ้ว รำพลองตะลุยกองทัพญี่ปุ่น เหินขึ้นฟ้าเผชิญหน้ากับกองบินกามิกาเซ่ของญี่ปุ่น ภายใต้ฉากไฮไลท์สุดอลังการ กับการเนรมิตสะพานข้ามแม่น้ำแควขึ้นมาอีกครั้ง ในฉากไคลแม็กซ์สำคัญ พร้อมทั้งเปิดเผยที่มา ของกางเกงแดงเชือกกล้วยอันลือลั่นของจ่าดับ รวมถึงเรื่องราวความรักครั้งก่อนของจ่าดับที่มีต่อ นางโฉม (แก้ว-อภิรดี ภวภูตานนท์) และตัวละครสุดคลาสสิค ที่เกิดมาแล้วย่อมไม่แคล้วที่อาจจะกลายเป็น 'คู่กำ' ของกันอย่าง อังศุมาลย์ (มินท์-อาทิตยา ดิถีเพ็ญ) และ โกโบต้า (ก้อง-อรรฆรัตน์ นิติพน)

## **Image Gallery & วีดีโอ**

* **ดูเพิ่มเติมที่ : [1] [2] [3] [4] [5]**

* 1
* 2
* 3
* 4

1/8

## **เกร็ด**

* ภาพยนตร์เรื่องนี้ดัดแปลงจากภาพยนตร์ชุดหนึ่งต่อเจ็ด ของ ส. อาสนจินดา และเป็นภาคต่อจากภาพยนตร์เรื่อง *7 ประจัญบาน (2545)*

* ภาพยนตร์ชุดหนึ่งต่อเจ็ด ของ ส. อาสนจินดา เป็นภาพยนตร์ภาคต่อในช่วงปี พ.ศ. 2501 - 2512 โดยเป็นเรื่องราววีรกรรมการกอบกู้ชาติและสอดคล้องกับสถานการณ์บ้านเมืองในช่วงต่างๆ มีตัวละครหลักคือจ่าดับ จำเปาะ (แสดงโดย ส.อาสนจินดา)

* ลักษณะตัวละครจากปลายปากกาและจินตนาการของ ส.อาสนจินดา มีรายละเอียดดังนี้
	+ **จ่าดับ จำเปาะ** ทหารรับจ้าง อุปนิสัยใจร้อน มีความมั่นใจในตัวเองสูง รักพวกพ้อง เป็นผู้นำและเป็นที่เคารพของกลุ่ม
	+ **เหมาะ เชิงมวย** เก่งทางด้านแม่ไม้มวยไทย เป็นคนอ่อนน้อม และเชย มักจะถูกเพื่อนๆ แกล้งเสมอ
	+ **ตังกวย แซ่ลี้** เป็นคนที่โผงผาง รักเพื่อน ไม่ชอบให้ใครเรียกว่า เจ๊ก
	+ **อัคคี เมฆยันต์** เป็นคนกะล่อนชอบวางแผนและชอบเล่นการพนันจนเสียงาน
	+ **ดั่น มหิทธา** เป็นคนเจ้าชู้ รักง่ายหน่ายเร็ว ชอบหาเรื่องกับจ่าดับ
	+ **กล้า ตะลุมพุก** เป็นคนซื่อ อารมณ์ดี มีความสามารถในการใช้หมัด
	+ **จุก เบี้ยวสกุล** เป็นคนธรรมะธัมโม เชื่อเรื่องเครื่องลางของขลัง ชอบช่วยเหลือ มีความชำนาญเรื่องระเบิด

* สามารถ พยัคฆ์อรุณ ซึ่งมารับบทแทน เท่ง เถิดเทิง ในภาคแรก โดยรับบทเป็น เหมาะ เชิงมวย เป็นพี่ชายของหมัด เชิงมวย [6]

* พงษ์พัฒน์ วชิรบรรจง มักจะได้รับบทบาทให้แสดงในบทที่ ส. อาสนจินดา เคยเล่นไว้แล้วก่อนหน้านี้อยู่บ่อยครั้ง อาทิ ก๋ง จากละคร *อยู่กับก๋ง (2548)*, จ่าดับ จากภาพยนตร์ *7 ประจัญบาน (2545)* และ ผู้ใหญ่เขียน (พ่อขวัญ) จากภาพยนตร์ *แผลเก่า (2557)* [7]

* ในช่วงที่มีการโปรโมตภาพยนตร์เรื่องนี้ ได้มีการออกหนังสือการ์ตูน 7 เล่ม 7 ตัวละคร โดยสำนักพิมพ์วิบูลย์กิจ เนื้อหาจะเป็นเรื่องราวของแต่ละตัวละครที่ต้องเจอเหตุการณ์ก่อนภาคสอง ในช่วงที่กองทัพญี่ปุ่นบุกมายังไทยในสมัยสงครามโลกครั้งที่ 2 [8]

* ภาพยนตร์เรื่องนี้ปิดโปรแกรมการฉายไปด้วยรายได้ทั้งหมด 37.42 ล้านบาท